Lions behaal sukkel-sege, Kings wen en Canes mors met BrumbiesAndries Coetzee was deurgaans lus vir hardloop. (Foto GB Jordaan) Die Lions het Vrydagaand klippe gekou om die Jaguares op Ellispark onder te kry; die Kings het slegs hulle tweede wedstryd van die seisoen en ook hul tweede ooit in Australië gewen; en die Hurricanes het met 42 punte ná rustyd die Brumbies oorrompel. Die onderskeie tellings was: Lions 24 Jaguares 21; Kings 26 Waratahs 24; Hurricanes 56 Brumbies 21. Die Lions was op hulle tuisveld slordig met hulle hantering, is oortuigend by die afbreekpunte geklop deur ŉ span wat gereeld meer spelers daar gehad het, en het ondanks lekker hardlooprugby nie die skerpheid en afronding met die bal in die hand getoon wat ŉ mens van hulle verwag nie. Daar was heelwat swak hanteerwerk en swak opsies – maar as ŉ span nie goed speel nie en steeds teen ŉ amperse nasionale span kan wen, is dinge seker nie so sleg nie. Die rustydtelling was 14-7 in die Lions se guns, maar twee baie goeie drieë binne die eerste tien minute na die hervatting het die Jaguares die vertroue gegee wat hulle wou gehad het. Van mooi drieë gepraat: Harold Vorster en Lions Mapoe het met twee goeie breekslae in die eerste helfte die aanvanklike voorsprong help bewerkstellig. Vorster het weer ŉ skuins lyn na binne gehardloop en daar is kwalik ŉ hand op hom gelê. Mapoe het gebreek, en met twee pypkanne, die laaste ŉ juweel, onder die pale gaan druk. Hul derde drie was net so goed. Andries Coetzee, wat heelaand lus was vir hardloop, het uit sy kwartgebied gehardloop, die bal is deur Vorster aan Courtnall Skosan gegee en hy het rieme neergelê. Toe hy na binne sny en moontlik gevang sou word, was Ruaan Ackermann daar om af te rond. Elton Jantjies het vier uit vier oorgeskop, en kort voor die einde die wedstryd se enigste strafdoel vir die sege oorgeklits. Die swakste vertoning van die Lions vanjaar kan seker aan die lamheid en euforie van die Stormerswedstryd in hulle lywe en koppe toegeskryf word. Maar dit was nietemin nie ŉ vertoning van ŉ kampioenspan nie … Puntemakers – Lions (14) 24: Drieë: Harold Vorster, Lionel Mapoe, Ruan Ackermann. Doelskoppe: Elton Jantjies 3. Strafdoel: Jantjies. Jaguares (7) 21: Drieë: Matias Orlando, Rodrigo Baez, Guido Petti. Doelskoppe: Nicolas Sanchez 3 Waratahs vs Kings in Sydney Die Kings was in Sydney rustyd met 7-17 agter teen die Waratahs. Hulle het eers na 69 die eerste keer voorgeloop en toe die voorsprong na nege punte gerek met ŉ strafdrie. Hulle was nege punte voor en die laaste drie van die tuisspan na die eindtoeter – hul enigste punte na rustyd – het niks saakgemaak nie. Hierdie keer was dit die Baaienaars se voorspelers wat die grondslag gelê het, met veral Chris Cloete en sy losvoorspelermaats Tyler Paul en Michael Willemse uitstaande. Puntemakers – Kings (7) 26: Drieë: Justin Forwood, Masixole Banda, Michael Willemse, strafdrie (7 punte). Doelskoppe: Lionel Cronjé 2. Waratahs (17) 24: Drieë: Taqele Naiyaravoro 2, Rob Horne, Cameron Clark. Doelskoppe: Bernard Foley 2. Hurricanes vs Brumbies in Napier In Napier was die Hurricanes gou-gou met 14-0 voor, maar toe het die Brumbies drie goeie drieë gaan druk, een moontlik die beste van die seisoen, en rustyd met 21-14 voorgeloop. Die vreugde van die Brumbies sou egter nie hou nie. Die Hurricanes was vies, het alles bymekaar gesit wat hulle moes en 42 punte teen geen in die tweede helfte aangeteken om maklik, opwindend en baie, baie oortuigend met 56-21 te wen. Puntemakers – Hurricanes (14) 56: Drieë: Vince Aso 3, Cory Jane, Callum Gibbins 2, Mark Abbott, Ngani Laumape. Doelskoppe: Jordie Barrett 7, Otere Black. Brumbies 21 (21): Drieë: Tevita Kuridrani, Sam Carter, Joe Powell. Doelskoppe: Wharenui Hawera (3).